**Silvija Brkić Midžić**, muzejska savjetnica i viša knjižničarka, rođena je 24. ožujka 1962. u Hrvatskoj Kostajnici. Diplomirala je komparativnu književnost i fonetiku (1985.) i bibliotekarstvo (1986.) na Filozofskom fakultetu u Zagrebu. U Knjižnicama grada Zagreba bila je zaposlena 1985. – 1990. kao bibliotekar – informator. U Muzeju za umjetnost i obrt radila je od 1990. do 2015. na radnom mjestu muzejskog knjižničara, od 2003. obavlja i poslove kustosa, od 2005. do 2015. voditeljica i autorica muzeološke koncepcije Zbirke Anke Gvozdanović. Sudjelovala je u pripremi izložbenih projekata Muzeja za umjetnost i obrt te u radu uredništva muzejskih publikacija. Kustosica je i upraviteljica Hrvatskog muzeja medicine i farmacije, muzejske jedinice u sastavu Hrvatske akademije znanosti i umjetnosti, od 1. ožujka 2015. godine. Voditeljica je projekta stalnog postava Hrvatskog muzeja medicine i farmacije na kojemu je koautorica muzeološke koncepcije i scenarija. Samostalno ili u koautorstvu koncipirala je i realizirala osam izložbi s popratnim publikacijama. Na izložbenim programima surađivala je sa stručnim društvima te visokoškolskim i baštinskim ustanovama. Radom na prikupljanju, stručnoj obradi, zaštiti i prezentaciji hrvatske medicinske i farmaceutske povijesne građe doprinijela je percepciji njezine baštinske vrijednosti u stručnoj i široj javnosti. Na osnovi stručnog i znanstvenoistraživačkog rada objavila je niz radova, među ostalim šest koautorskih znanstvenih članaka.